Според правилата на ICANN по отношение на изтичащи домейни, регистрантът на всеки домейн трябва да получава напомняне за неговото изтичане. Пълният документ за тази политика (Expired Registration Recovery Policy, ERRP) може да бъде разгледан на сайта на ICANN:
http://www.icann.org/en/resources/registrars/consensus-policies/errp
За да спазим това изискване, по подразбиране ние изпращаме напомняния за изтичането на всеки домейн до регистранта от WHOIS детайлите на домейна - 26 дни и 4 дни преди изтичане, както и 5 дни след изтичането на домейна. Графикът, по който се изпращат съобщения за изтичане на хостинг услуги (30/15/1 ден преди и 15 дни след изтичане) не се променя - допълнителните напомняния до регистранта се изпращат отделно от писмата за изтичане на хостинг услуги.
За домейни, които са част от "Собствени" акаунти във Вашия Административен панел, допълнителните напомняния съветват регистрантите да потърсят писмото за изтичане на хостинг услугата или да влязат в хостинг Контролния панел за повече информация за подновяването. За домейни, които са част от акаунти маркирани като "Клиентски", допълнителните напомняния ще идват от името на нашия отдел за техническа поддръжка и ще съветват регистрантите да се свържат с техните хостинг доставчици - а именно с риселърите си.
Като риселър Вие имате възможността да спрете тези автоматични напомняния за домейни, които са част от "Клиентски" акаунти. Това се прави чрез избирането на опцията "Аз ще уведомявам регистрантите на моите клиентски домейни" в секцията "Акаунт и клиенти" > "Профил" > "Настройки".
ВАЖНО:
Ако спрете тези напомняния до регистрантите на Вашите "Клиентски" домейни, тогава Вие трябва сами да ги уведомявате за изтичането на домейните. Също така трябва да пазите логове и копия на всички изпратени напомняния, тъй като е възможно те да бъдат изискани от ICANN. В случай на жалба от страна на регистрант на домейн, че не е получил уведомление за изтичането му и заради това го е загубил, ние ще се свържем с Вас и Вие трябва да ни предоставите нужната информация в рамките на три дни. Ако това не се случи, и в резултат започне процедура срещу нас като доставчик на домейн услуги, тогава Вие ще носите отговорност за загубите от наша страна за уреждането на въпроса с регистранта на домейна.
Спирането на допълнителните напомняния за изтичане за "Собствени" домейни не е възможно.